Vulstasie-aanranding: Hof sê oor borgtogBetogers buite die hof. Foto: Mari Minnaar ŉ Groep mense het Donderdag buite die Rustenburg-landdroshof in Noordwes betoog waar die Coetzee-broers verskyn het vir die aanranding op die countrysangeres Mari Minnaar se pa, Jan Minnaar (68). Marthinus Petrus Gysbert (32), oftewel Gys en Martin (29) Coetzee het in die hof verskyn vir hul amptelike borgtogaansoek, nadat hulle hulself verlede week aan die polisie oorgegee het in verband met Minnaar se aanranding by ŉ vulstasie buite die dorp op 9 September. Die Coetzee-broers se inhegtenisneming volg nadat beeldmateriaal van hulle wyd op sosiale media versprei is sedert die aanranding, met ŉ gepaardgaande beloning. Familie en vriende van Minnaar en die Coetzee-broers het Donderdag se hofverrigtinge bygewoon. ŉ Groep mense het buite die hof betoog en aangedring daarop dat die broers nie op borgtog vrygelaat word nie. Hulle het foto’s van Minnaar se geslaande gesig en plakkate rondgeswaai wat lees: “Sies vir julle” en “No bail but jail”. Die broers is borgtog van R2 500 elk toegestaan en moet weer op 5 November in die hof verskyn. Hulle is aanvanklik van aanranding met die doel om ernstig te beseer aangekla, maar die aanklag is Vrydag in die hof na poging tot moord verander. Jan Minnaar se vordering ‘n week ná sy operasie. Mari Minnaar het aan Maroela Media gesê hulle is teleurgesteld dat borgtog toegestaan is en hoop geregtigheid sal geskied wanneer die saak in November hervat. Maroela Media het vroeër berig drie mans het voor Minnaar se aanranding glo by die vulstasiestasie amok gemaak en onder meer op twee vroue, wat kinders by hulle gehad het, geskree en hulle geïntimideer. Die Coetzee-broers het Minnaar glo voor sy twee kleinkinders aangerand toe hy tussenbeide wou tree om tot die vroue se redding te kom. Die mans het in twee voertuie van die vulstasie af weggery. Minnaar is ná die aanval na die Life Peglerae-hospitaal geneem, waar hy in die waakeenheid opgeneem is. Albei sy wangbene is vergruis en sy neus en oogkaste gebreek. Hy moes ŉ operasie van vyf ure ondergaan om die skade aan sy gesig te herstel. Sy wangbene is opgebou en sewe plate moes ingeplant word om sy gesig op te bou. Hy is op 14 September uit die hospitaal ontslaan en sterk tuis aan.